CELEX: 62017CN0606
Language: sk
Date: 2017-10-20 00:00:00
Title: Vec C-606/17: Návrh na začatie prejudiciálneho konania, ktorý podal Consiglio di Stato (Taliansko) 20. októbra 2017 – IBA Molecular Italy Srl/Azienda ULSS n. 3 a i.

22.1.2018   
            
            
               SK
            
            
               Úradný vestník Európskej únie
            
            
               C 22/22
            
         Návrh na začatie prejudiciálneho konania, ktorý podal Consiglio di Stato (Taliansko) 20. októbra 2017 – IBA Molecular Italy Srl/Azienda ULSS n. 3 a i.
   (Vec C-606/17)
   (2018/C 022/33)
   Jazyk konania: taliančina
   
      Vnútroštátny súd, ktorý podal návrh na začatie prejudiciálneho konania
   
   Consiglio di Stato
   
      Účastníci konania pred vnútroštátnym súdom
   
   
      Odvolateľka: IBA Molecular Italy Srl
   
      Odporcovia: Azienda ULSS n. 3, Regione Veneto, Ministero della Salute, Ospedale dell’Angelo di Mestre
   
      Prejudiciálne otázky
   
   
               1.
            
            
               Zahŕňa rozsah pôsobnosti právnych predpisov Európskej únie týkajúcich sa zadávania verejných zákaziek na práce, verejných zákaziek na dodávku tovaru a verejných zákaziek na služby, najmä článkov 1 a 2 smernice 2004/18/ES (1), aj komplexné transakcie, pri ktorých má verejný obstarávateľ v úmysle priamo poskytnúť určitému hospodárskemu subjektu grant, v plnom rozsahu určený na výrobu produktov, ktoré sa majú dodať bezodplatne, bez ďalšieho výberového konania, rôznym orgánom verejnej správy, ktoré sú oslobodené od akejkoľvek platby uvedenému dodávateľskému subjektu; bránia teda vyššie uvedené právne predpisy Európskej únie vnútroštátnej právnej úprave, ktorá umožňuje priamo poskytnúť grant určený na výrobu produktov, ktoré sa majú dodať bez ďalšieho výberového konania rôznym orgánom verejnej správy, oslobodeným od akejkoľvek platby uvedenému dodávateľskému subjektu?
            
         
               2.
            
            
               Bránia právne predpisy Európskej únie v oblasti zadávania verejných zákaziek na práce, verejných zákaziek na dodávku tovaru a verejných zákaziek na služby, najmä články 1 a 2 smernice 2004/18/ES a články 49, 56, 105 a nasl. Zmluvy o EÚ vnútroštátnej právnej úprave, ktorá tým, že zrovnoprávňuje súkromné „klasifikované“ nemocnice s verejnými nemocnicami prostredníctvom ich začlenenia do vnútroštátneho systému plánovania verejného zdravotníctva, riadeného osobitnými dohodami odlišnými od bežných akreditačných vzťahov s inými súkromnými subjektmi zapojenými do systému poskytovania zdravotnej starostlivosti, a to pri nesplnení podmienok na uznanie orgánu zriadeného podľa verejného práva a predpokladov pre priame zadanie podľa modelu zadávania zákaziek „in house providing“, vylučuje tieto nemocnice z rozsahu pôsobnosti vnútroštátnych právnych predpisov a právnych predpisov Únie v oblasti verejných zákaziek, vrátane prípadov, v ktorých sú uvedené subjekty poverené prípravou a bezodplatným dodávaním produktov potrebných na poskytovanie zdravotnej starostlivosti zariadeniam verejného zdravotníctva a súčasne získavajú verejné finančné prostriedky na realizáciu týchto dodávok?
            
         
      (1)  Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ L 134, 2004, s. 114; Mim. vyd. 06/007, s. 132).